አዲሱን የውጭ አገር ሥራ ሥምሪትን ለማስጀመር ዝግጅት ተደርጓል—  ሚኒስቴሩ
አዲሱን የውጭ አገር ሥራ ሥምሪት በቅርቡ ለማስጀመር የሚያስችል ዝግጅት መደረጉን የሰራተኛና ማህበራዊ ጉዳይ ሚኒስቴር አስታወቀ፡፡ሚኒስቴሩ  የውጭ አገር ሥራ ስምሪት አገልግሎትን ለዜጎች ተደራሽ በሚሆንበት ላይ በየደረጃው ለሚገኙ የሰራተኛና ማህበራዊ ጉዳይ መስሪያ ቤት ባለሙያዎች ያዘጋጀው የአቅም ግንባታ ስልጠና በአዳማ ከተማ አካሂዷል፡፡የሰራተኛና ማህበራዊ ጉዳይ ሚኒስትር ዴኤታ ወይዘሮ ወርቅነሽ ብሩ በስልጠናው ማጠናቀቂያ ላይ በተለይ እንደገለጹት፤ አዲሱን የስራ ስምሪት ስራ ላይ ለማዋል ቅድመ ዝግጅት ሲደረግ ቆይቷል፡፡በአሁኑ ወቅት የማስፈጸሚያ ደንብ፣መመሪያና የህግ ማዕቀፍ ሰነድ ተዘጋጅቶ እንዲጸድቅ ለሚመለከተው አካል መቀረቡን አመልክተዋል፡፡"ስራውን ለማስጀመር የሚያስችል መዋቅር ተዘርግቷል " ያሉት ሚኒስትር ዴኤታዋ በተለይ በሚኒስቴር መስሪያ ቤቱ አዲሱን የስራ ስምሪት የሚመሩ ዋና ዳይሬክተር ጀነራልና ሁለት ዳይሬክተሮች ተሹመው ወደ ስራ መግባታቸውን አስታውቀዋል፡፡ቀደም ብሎ በሚኒስቴር መስሪያ ቤቱ ይሰጡ  የነበሩ አገልግሎቶች  በሁሉም ክልሎች በሚገኙ ዞኖችና ወረዳዎች ተደራሽ ለማድረግ የአደረጃጀትና የአቅም ግንባታ ስራ ተከናውኗል፡፡በቅድመ ዝግጅት ስራ ወቅት ከመዳረሻ አገራት ጋር የሁለትዮሽ ስምምነቶችን መፈራረም፣ ለዜጎች ክትትል የሚያደርጉ የሰራተኛ ጉዳይ  አታሼዎች መዘጋጀታቸውንም ጠቅሰዋል።እንደሚኒስትር ዴኤታዋ ገለጻ እስካሁን የሁለትዮሽ ስምምነት የተፈረመባቸውና በቅርቡ አገልግሎቱ በሚጀመርበት ወቅት ለስራ መሰማራት የሚቻልባቸው አገራት ኩዌት፣ ኳታር እና ጆርዳን ናቸው፤ ከተባበሩት አረብ ኤምሬት ጋር ድርድሩ በመካሄድ ላይ ነው፡፡በስራ ስምሪቱ ዙሪያ የህብረተሰቡንና የአስፈፃሚ አካላትን ግንዛቤ ለማሳደግ የሚያስችል ስልጠና በተለያዩ ጊዜያት ሲሰጥ መቆየቱንና አዳማ የተካሂደውም የዚሁ  አካል መሆኑን ጠቁመዋል።በአዋጅ ቁጥር 923/2008 የወጣው አዲሱ የውጭ አገር ሥራ ስምሪት ውጭ አገር በመሄድ ለመሥራት ፍላጎት ያላቸው ዜጎች መብታቸውና ደህንነታቸው ተጠብቆ ባላቸው ችሎታና አቅም ሰርተው ተጠቃሚ እንዲሆኑ የሚያስችል ነው።በስልጠናው ከተሳተፉት መካከል በጋምቤላ ክልል የሰራተኛና ማህበራዊ ጉዳይ ኤጀንሲ  የስራ ስምሪት አስተዳደር ዋና የሥራ ሂደት ባለቤት አቶ ፒተር ላም አንዱ ናቸው፡፡"መንግስት ህገወጥ ስደት በዜጎች ላይ የሚያደርሰውን ችግር ከግምት በማስገባት ያዘጋጀው አዲሱ የስራ ስምሪት የሀገሪቱን ገፅታ ለመቀየር ወሳኝ በመሆኑ ለተፈፃሚነቱ በቁርጠኝነት ለመስራት ስልጠናው አቅም ሆኖኛል " ሲሉ በሰጡት አስተያየት ገልጸዋል፡፡የቢሾፍቱ ከተማ ሰራተኛና ማህበራዊ ጉዳይ ጽህፈት ቤት ተወካይ አቶ አለሙ ዴንሶ በበኩላቸው የስራ ስምሪቱ ዜጎች በህገ ወጥ መንገድ በመጓዝ የሚደርስባቸውን ጉዳትና እንግልት እንደሚያስቀር ተናግረዋል፡፡ሚኒስቴር መስሪያ ቤቱ ከአውሮፓ ህብረት ኮሚሽን ጋር በመተባበር ለሶስት ቀናት ባዘጋጀው ስልጠና ከሁሉም ክልሎች የተውጣጡ 200 የሚሆኑ የውጭ አገር ስራ ስምሪት ባለሙያዎች ተሳትፈዋል-(ኢዜአ)።